JHB sê jammer oor Mandela-fout‘n Afskrif van die kennisgewing wat in EWN se besit is. Foto: Thando Khubeka Die stad Johannesburg het Maandag om verskoning gevra nadat hy ŉ kennisgewing van ŉ agterstallige faktuur foutiewelik by voormalige pres. Nelson Mandela se huis in Houghton, Johannesburg, afgelewer het. “Die stad vra om verskoning aan die Mandela-gesin vir enige ongerief wat deur dié voorval veroorsaak is,” het Kgamanyane Maphologela, woordvoerder van die stad, gesê. Hy sê beamptes van die munisipaliteit het persoonlik na die familie en kinderstigting gegaan om om verskoning te vra. ŉ Kennisgewing dat die munisipaliteit die munisipale dienste na die huis wil staak is vroeër vandag op EWN se webwerf publiseer. Volgens die kennisgewing is ŉ bedrag van R6 468.48 uitstaande. Die kennisgewing het verder aangedui dat die bedrag reeds vir langer as 30 dae uitstaande is en gewaarsku dat die dienste na die woning gestaak en of beperk sal word en dat regstappe gedoen sal word. EWN het berig die kennisgewing is oor die naweek by die perseel afgelewer. Sallo Hatang, woordvoerder van die Nelson Mandela-sentrum van herinnering het vroeër gesê die kennisgewing is foutief. Maphologela het dit bevestig. Maphologela sê kliënte-data word opgedateer en foute kan mettertyd plaasvind. Hy vra om verskoning aan enige klante wat moontlik dieselfde ondervinding gehad het. Mandela word sedert 8 Junie in die Medi-Clinic Harthospitaal in Pretoria behandel vir ŉ herhalende longinfeksie. Die presidensie sê sy toestand is steeds kritiek, maar stabiel.